《赠汪容甫》
清代·郑虎文

直钩不钓鱼，方轨不炙毂。即物具通识，遇合以我卜。

往蹇悔乃迟，慎始保初服。因不失其亲，乖或承大僇。

独怜可宗者，如玉嗟碌碌。所以独行士，果哉委沟渎。

沟渎良亦宜，亲老缺饘粥。礼食权重轻，回面聊自鬻。

呼则应马牛，与不耻嘑蹴。准古奉檄欢，斯意可歌哭。

自从秦汉来，阡陌开井牧。士鲜禄代耕，求饱难半菽。

况士贱且多，夜光混鱼目。习轻厌众嚣，奚辨鹄与鹜。

只尺蔽奇士，泥涂困匍匐。文也少孤贫，此味尝最熟。

君况嗟我同，感我额频蹙。恭闻下明诏，遗书采幽谷。

经术首所崇，激劝醒迷复。君子应时须，学也中有禄。

不干亦不矫，吾道惟自淑。方今岁将周，梅蕊巳簇簇。

春江待君归，天上舟行速。

作者简介：（ 1714—1784）浙江秀水人，字炳也，号诚斋。乾隆七年进士。官赞善。家居，主徽之紫阳书院十年、杭之紫阳、崇文两书院五年。有《吞松阁集》。